བརྡ་ཡིག་༠༠༠༠༠༠༠༔ཟབ་གསང་མཁའ་འགྲོའི་སྙིང་ཐིག་ལས༔ལྷ་ཆེན་དབང་ཕྱུག་ཆེན་པོའི་མངའ་གསོལ་དབང་སྡུད་ལྕགས་ཀྱུ་བཞུགས་སོ༔ན་མོ་གུ་རུ་པདྨ་ཀ་ར་ཡེ༔བརྡ་ཡིག་༠༠༠༠༠༠༠༡༡༡༔དབང་ཕྱུག་མ་ཧཱ་དཱེ་ཝ་ཉིད༔གསལ་ནས་མངའ་གསོལ་འདི་བརྗོད་བྱ༔ཧྲཱིཿལྷ་ཆེན་དབང་ཕྱུག་ཆེན་པོ་ཁྱོད༔ང་ཡི་མདུན་དུ་མཆིས་པར་མཛོད༔ང་ཡི་གྲོགས་སུ་བསྟེན་འཚལ་ལོ༔ང་ཡི་འདོད་དོན་ཡིད་བཞིན་སྒྲུབས༔ཧྲཱིཿལྷ་ཆེན་དབང་ཕྱུག་ཆེན་པོ་ལ༔དཀོན་མཆོག་གསུམ་གྱིས་མངའ་གསོལ་རྟགས༔ཡིད་བཞིན་ནོར་བུ་གཙུག་ཏུ་བཅིངས༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔བླ་མ་རྣམས་ཀྱིས་མངའ་གསོལ་རྟགས༔ལྷའི་བུ་ཟླ་བ་ཐོད་དུ་བཅིངས༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔ཡི་དམ་རྣམས་ཀྱིས་མངའ་གསོལ་རྟགས༔ལྗང་སྔོན་རལ་པ་རྟིང་རྩེར་སླེབ༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔མཁའ་འགྲོ་རྣམས་ཀྱིས་མངའ་གསོལ་རྟགས༔ཟེར་ལྡན་ཉི་མ་ལྟེ་བར་ངོམས༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔ལྷ་རྣམས་ཀུན་གྱིས་མངའ་གསོལ་རྟགས༔ཞལ་འཛུམ་མཛེས་པའི་ལང་ཚོ་རྒྱས༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔ལྷ་མིན་རྣམས་ཀྱིས་མངའ་གསོལ་རྟགས༔སྤྱན་མདངས་ཁྲོས་པའི་ཉམས་དང་ལྡན༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔མི་རྣམས་ཀུན་གྱིས་མངའ་གསོལ་རྟགས༔ཅུང་ཟད་ཆགས་པའི་ཟུར་མིག་བལྟས༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔བྱོལ་སོང་རྣམས་ཀྱིས་མངའ་གསོལ་རྟགས༔རིན་ཆེན་ཕྲེང་བའི་དོ་ཤལ་དཔྱངས༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔ཡི་དྭགས་རྣམས་ཀྱིས་མངའ་གསོལ་རྟགས༔ཕྱག་ཞབས་སེན་མོ་སྔོ་ལ་དྭངས༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔དམྱལ་བ་རྣམས་ཀྱིས་མངའ་གསོལ་རྟགས༔སྐུ་ལ་འོད་དམར་རབ་ཏུ་འཁྲིགས༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔མ་མོ་རྣམས་ཀྱིས་མངའ་གསོལ་རྟགས༔ཕྱག་གཡས་ལྕགས་ཀྱུས་ཁམས་གསུམ་འགུགས༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔བཀའ་སྲུང་ཡོངས་ཀྱིས་མངའ་གསོལ་རྟགས༔གཡོན་པས་ཉི་ཟེར་ཞགས་པ་བསྣམས༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔སྲིད་ཞི་གཉིས་ཀྱིས་མངའ་གསོལ་རྟགས༔ཞབས་གཉིས་འདོར་སྟབས་ཚུལ་དུ་འགྱིང་༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔འདོད་ཁམས་ཡོངས་ཀྱིས་མངའ་གསོལ་རྟགས༔གསང་བའི་རྡོ་རྗེ་གྱེན་དུ་བསྒྲེངས༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔གཟུགས་ཁམས་ཡོངས་ཀྱིས་མངའ་གསོལ་རྟགས༔སྐུ་མདོག་དམར་གསལ་མཛེས་པར་ངོམས༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔གཟུགས་མེད་ཁམས་ཀྱིས་མངའ་གསོལ་རྟགས༔སྣང་ལ་རང་བཞིན་མེད་པའི་སྐུ༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔སྡེ་བརྒྱད་ཡོངས་ཀྱིས་མངའ་གསོལ་རྟགས༔འོད་ལྡན་ཟླ་ཕྱེད་གདན་ལ་བརྫིས༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔སྣང་སྲིད་ལྷ་འདྲེས་མངའ་གསོལ་རྟགས༔འདོད་ཡོན་སྣ་ཚོགས་འོད་ཀྱི་སྤྲིན༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ལ༔འཇིག་རྟེན་ཁམས་ཀྱིས་མངའ་གསོལ་རྟགས༔རབ་མཐོ་རིན་ཆེན་ཁྲི་ལ་འགྱིང་༔དེ་བཞིན་བདག་གིས་མངའ་གསོལ་ལོ༔ལྷ་ཆེན་དབང་ཕྱུག་ཆེན་པོ་ཁྱོད༔བདག་གི་སྲུང་མར་མངའ་གསོལ་ལོ༔ཆོས་སྐྱོང་ཆེན་པོར་མངའ་གསོལ་ལོ༔དཀོར་གྱི་སྲུང་མར་མངའ་གསོལ་ལོ༔ནོར་གྱི་ལྷ་རུ་མངའ་གསོལ་ལོ༔ཕྱུགས་ཀྱི་གཡང་དུ་མངའ་གསོལ་ལོ༔དབང་སྡུད་རྒྱལ་པོར་མངའ་གསོལ་ལོ༔མི་ཡི་དགྲ་བླར་མངའ་གསོལ་ལོ༔བྱིས་པའི་ཚེ་ལྷར་མངའ་གསོལ་ལོ༔དཔག་བསམ་ལྟ་བུར་མངའ་གསོལ་ལོ༔ཡིད་བཞིན་ནོར་ལྟར་མངའ་གསོལ་ལོ༔འདོད་འཇོའི་གཏེར་དུ་མངའ་གསོལ་ལོ༔དགྲ་ཡི་གཤེད་དུ་མངའ་གསོལ་ལོ༔བགེགས་ཀྱི་གཉེན་པོར་མངའ་གསོལ་ལོ༔དེ་ལྟར་མངའ་གསོལ་བྱས་པའི་མཐུས༔བདག་ཅག་སྒྲུབ་མཆོག་འཁོར་བཅས་ཀྱི༔བསམ་པ་སྒྲུབ་ལ་རེ་བ་སྐོངས༔དཔལ་དང་ཡོན་ཏན་བཀྲ་ཤིས་དགེ༔ཕྲིན་ལས་རབ་འབྱམས་ཡོངས་འགྲུབ་མཛོད༔དམ་ལས་མ་འདའ་ས་མ་ཡ༔བསྒྲུབ་དུས་ལྷ་ཡི་རྒྱན་ཆའི་ཚོགས༔རིམ་པར་དྲན་ནས་མངའ་གསོལ་ན༔མི་དེའི་སྲུང་མར་ངེས་པར་འགྱུར༔བཀའ་སྲུང་ཁྱབ་འཇུག་ཆེན་པོས་སྲུངས༔དམ་ཉམས་ལག་ཏུ་མ་བཏང་ཞིག༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔བརྡ་ཐིམ༔ཞེས་པ་འདི་ཡང་རང་སློབ་དམ་པ་འཇིགས་མེད་བློ་གྲོས་དང་བསོད་ནམས་བཀྲ་ཤིས་བློ་རྡོར་རྣམས་ཀྱིས་བསྐུལ་ངོར་ཁྲག་འཐུང་བདུད་འཇོམས་རྡོ་རྗེས་གཏན་ལ་ཕབ་པའོ།།དགེའོ།།དགེའོ།།དགེའོ།།།།